CELEX: 52017PC0175
Language: mt
Date: 2017-05-12 00:00:00
Title: Rakkomandazzjoni għal DEĊIŻJONI TAL-KUNSILL li tawtorizza l-ftuħ tan-negozjati dwar ftehim bejn l-Unjoni Ewropea u l-Istitut Dinji għat-Tkabbir Ekoloġiku

IL-KUMMISSJONI EWROPEA
            Brussell, 12.5.2017
            COM(2017) 175 final
            This document was downgraded/declassifiedDate: 21/06/2017By: Yvon SlingenbergAuthority: DG CLIMA
            Rakkomandazzjoni għal
            DEĊIŻJONI TAL-KUNSILL
            li tawtorizza l-ftuħ tan-negozjati dwar ftehim bejn l-Unjoni Ewropea u l-Istitut Dinji għat-Tkabbir Ekoloġiku
            
               
         
         
            
               MEMORANDUM TA’ SPJEGAZZJONI
            
            
               1.IL-KUNTEST TAL-PROPOSTA
            
            
               •Ir-raġunijiet għall-proposta u l-għanijiet tagħha
            
            
               L-Istitut Dinji għat-Tkabbir Ekoloġiku, bl-Ingliż imsejjaħ “Global Green Growth Institute” (“il-GGGI”), huwa organizzazzjoni internazzjonali li twaqqfet fl-2012 bil-għan li tappoġġa u tippromwovi tkabbir ekonomiku b’saħħtu li jkun inklużiv u sostenibbli fil-pajjiżi li qegħdin jiżviluppaw u fl-ekonomiji emerġenti. L-għan ta’ dan l-Istitut huwa li, permezz ta’ tkabbir ekoloġiku b’saħħtu li jkun inklużiv u sostenibbli, joħloq dinja reżistenti, u wkoll li jappoġġa l-mixja tal-pajjiżi lejn mudell ta’ tkabbir ekoloġiku billi jiżviluppa u jimplimenta strateġiji li jnaqqsu l-faqar li, fl-istess ħin, iżidu l-inklużjoni soċjali, ikunu sostenbbli mil-lat ambjentali u jwasslu għal tkabbir ekonomiku.
            
            
               Il-Ftehim ta’ Pariġi li ntlaħaq fil-kuntest tal-Konvenzjoni Qafas tan-Nazzjonijiet Uniti dwar it-Tibdil fil-Klima, li ġie adottat f’Diċembru tal-2015, se jsaħħaħ it-tweġiba dinjija għat-theddida tat-tibdil fil-klima billi jżomm iż-żieda fit-temperatura medja dinjija f’livell li huwa ferm inqas minn 2 gradi Celsius iktar mil-livelli preindustrijali u billi jitkomplew l-isforzi biex iż-żieda fit-temperatura tkun limitata għal 1.5 gradi Celsius. Kull Parti għall-Konvenzjoni Qafas tan-Nazzjonijiet Uniti dwar it-Tibdil fil-Klima żżomm kontribut iddeterminat fil-livell nazzjonali li jistabbilixxi l-miżuri li beħsiebha tieħu biex tilħaq dawk l-għanijiet. Il-Partijiet ftehmu wkoll dwar l-importanza li tiġi żviluppata u ttrasferita t-teknoloġija sabiex tittejjeb ir-reżiljenza għat-tibdil fil-klima u sabiex jitnaqqsu l-emissjonijiet tal-gassijiet b’effett ta’ serra.
            
            
               Il-Ftehim ta’ Pariġi jeħtieġ sforz internazzjonali kontinwu u msaħħaħ ferm min-naħa tal-pajjiżi kollha biex l-emissjonijiet tal-gassijiet b’effett ta’ serra jitnaqqsu kemm jista’ jkun bl-iktar rata mgħaġġla possibbli. F’dan il-Ftehim ġie rrikonoxxut il-fatt li l-pajjiżi li qegħdin jiżviluppaw jeħtieġ jiġu megħjuna biex jirnexxu fil-pjanijiet tagħhom marbutin mal-klima.
            
            
               F’dan il-kuntest, il-GGGI sar attur internazzjonali ewlieni b’rabta mat-tkabbir ekoloġiku. Permezz tas-sħubija fil-GGGI, l-Unjoni se tikseb aċċess għal forum li permezz tiegħu tista’ ssaħħaħ il-ħidma ta’ kuntatt tagħha fil-qasam tad-diplomazija dwar il-klima mal-pajjiżi li qegħdin jiżviluppaw u mal-ekonomiji emerġenti, filwaqt li tagħti kontribut permezz tal-esperjenza sinifikanti tagħha fl-iżvilupp tal-politiki tal-Unjoni dwar il-klima. Minħabba li l-GGGI jiffoka fuq strateġiji komprensivi ta’ tkabbir ekoloġiku, din is-sħubija se tgħin ukoll biex jiġu sfruttati s-sinerġiji li hemm bejn l-għanijiet marbutin mal-klima u l-għanijiet tal-iżvilupp sostenibbli li ġew adottati bħala parti mill-Aġenda 2030 għall-Iżvilupp Sostenibbli.Qed jiġi propost li jinfetħu negozjati mal-GGGI dwar is-sħubija tal-UE fih, minflok il-possibbiltà l-oħra li tiġi proposta l-adeżjoni tal-Unjoni fil-Ftehim li jistabbilixxi l-GGGI. Ir-raġuni għal dan hija li trid tiġi ċċarata l-kwistjoni tad-drittijiet tal-vot tal-UE bħala membru tal-GGGI fil-ġejjieni qabel ma l-Unjoni ssir membru ta’ din l-organizzazzjoni internazzjonali. 
            
            
               •Il-konsistenza ma’ dispożizzjonijiet eżistenti tal-politika f’dan il-qasam ta’ politika
            
            
               Sabiex iż-żieda fit-temperatura tinżamm f’livell li jkun ferm inqas minn 2 gradi Celsius, il-Ftehim ta’ Pariġi jrid ikun verament wieħed dinji u effettiv. Il-pajjiżi kollha jridu jibdew jimplimentaw il-kontributi maħsubin tagħhom li jkunu ddeterminati fil-livell nazzjonali. Permezz tas-sħubija tagħha fil-GGGI, l-Unjoni tista’:
            
            
               –tħeġġeġ lill-pajjiżi membri tal-GGGI eżistenti u dawk futuri jimplimentaw il-kontributi tagħhom għall-Ftehim ta’ Pariġi ddeterminati fil-livell nazzjonali u jżidu l-livell ta’ ambizzjoni tagħhom, fost l-oħrajn billi tuża prattiki tajbin li jiġu żviluppati u implimentati fil-kuntest tal-approċċ tat-tkabbir ekoloġiku;
            
            
               –tikkoopera mal-GGGI fil-kuntest tal-istrateġija tagħha marbuta mad-diplomazija dwar il-klima, filwaqt li tqis bis-sħiħ is-sinerġiji li hemm bejn l-ilħiq tal-għanijiet marbutin mal-klima u l-ilħiq tal-għanijiet tal-iżvilupp sostenibbli;
            
            
               –tiskambja l-aqwa prassi fil-livell politiku u fil-livell tal-esperti abbażi tal-esperjenza kbira li hija kisbet fl-iżvilupp u fl-implimentazzjoni tal-istrateġiji tagħha dwar il-klima.
            
            
               •Il-konsistenza ma’ politiki oħrajn tal-Unjoni
            
            
               
                  Minħabba li l-GGGI jiffoka fuq tkabbir ekoloġiku u sostenibbli, xogħlu huwa marbut biċ-ċar ma’ kwistjonijiet ambjentali u ma’ kwistjonijiet marbutin mal-iżvilupp, kif ukoll mal-politiki dwar l-enerġija rinnovabbli u dwar l-effiċjenza enerġetika.
               
            
            
               2.IL-BAŻI ĠURIDIKA, IS-SUSSIDJARJETÀ U L-PROPORZJONALITÀ
            
            
               •Il-bażi ġuridika
            
            
               L-Artikolu 216 tat-Trattat dwar il-Funzjonament tal-Unjoni Ewropea (“it-TFUE”) jispeċifika li l-Unjoni tista’ tikkonkludi ftehim ma’ organizzazzjoni internazzjonali. L-Artikolu 218 tiegħu jistabbilixxi l-proċedura li wieħed għandu jsegwi meta jkun qed jikkonkludi ftehim ma’ organizzazzjoni internazzjonali u l-Artikolu 218(3) jispeċifika d-dettalji meta l-Kummissjoni tinħatar biex tinnegozja f’isem l-Unjoni.
            
            
               
                   •
                        Is-sussidjarjetà (għal kompetenza mhux esklużiva) 
               
            
            
               Il-kwistjoni tat-tibdil fil-klima tmur lil hinn mill-fruntieri. Hemm bżonn ta’ koordinazzjoni tal-azzjoni klimatika kemm fil-livell Ewropew kif ukoll f’dak dinji, u l-azzjoni tal-Unjoni hija ġġustifikata abbażi tal-prinċipju tas-sussidjarjetà. L-Artikolu 191 tat-TFUE jispeċifika l-kompetenzi tal-Unjoni fil-qasam tal-ambjent, fosthom dawk marbutin mat-tibdil fil-klima.
            
         
         
            
               Is-sħubija tal-Unjoni fil-GGGI tippermetti li jinqasam l-għarfien ta’ dan l-Istitut u l-aqwa prassi tiegħu mal-Istati Membri kollha, u tippermetti wkoll li jsiru sforzi min-naħa tal-Unjoni biex twassal il-messaġġi diplomatiċi u politiċi tagħha dwar it-tibdil fil-klima lill-ikbar għadd ta’ sħab internazzjonali possibbli.
            
            
               •Il-proporzjonalità
            
            
               Ir-Rakkomandazzjoni għal Deċiżjoni tal-Kunsill biex jitwettqu negozjati dwar is-sħubija tal-Unjoni fil-GGGI hija proporzjonata: hija l-iktar pass sempliċi biex l-Unjoni tkun tista’ tissieħeb fih u l-pass minimu ġuridiku meħtieġ għal dan.
            
            
               •L-għażla tal-istrument
            
            
               
                  L-Artikolu 218(3) tat-TFUE jistipula l-adozzjoni ta’ Deċiżjoni tal-Kunsill.
               
               
                   3.
                        IR-RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET INTERESSATI U TAL-VALUTAZZJONIJIET TAL-IMPATTI
               
            
            
               •L-evalwazzjonijiet ex post/il-kontrolli tal-idoneità tal-leġiżlazzjoni eżistenti
            
            
               
                  Ma japplikawx.
               
            
            
               •Il-konsultazzjonijiet mal-partijiet interessati
            
            
               
                  Ma japplikawx. Madankollu, fit-8 ta’ Novembru 2016 il-Kummissjoni ppubblikat l-informazzjoni li hija kien beħsiebha titlob lill-Kunsill jawtorizzaha tinnegozja s-sħubija tal-Unjoni fil-GGGI f’isem l-Unjoni fis-sit web tagħha tar-regolamentazzjoni aħjar. Matul il-perjodu li ngħata għall-kummenti, jiġifieri bejn it-8 ta’ Novembru 2016 u t-12 ta’ Jannar 2017, il-partijiet interessati ma bagħtu l-ebda kumment dwar dan.
               
            
            
               •Il-ġbir u l-użu tal-għarfien espert
            
            
               
                  Ma japplikawx.
               
            
            
               •Il-valutazzjoni tal-impatti
            
            
               
                  Ma tħejjiet l-ebda valutazzjoni tal-impatti minħabba li Deċiżjoni tal-Kunsill li tawtorizza l-ftuħ tan-negozjati dwar is-sħubija tal-Unjoni fil-GGGI la hi se jkollha effett dirett fuq il-baġit tal-UE u lanqas mhi se teżiġi azzjoni min-naħa tal-Istati Membri.
               
               
                  Madankollu, il-Kummissjoni qieset l-għażla alternattiva li ma tieħu l-ebda azzjoni. L-għażla ta’ referenza li ma tittieħed l-ebda azzjoni tfisser xenarju fejn ftit ikunu l-membri tal-Unjoni Ewropea li jkunu membri tal-GGGI (minn meta dan twaqqaf bħala organizzazzjoni internazzjonali fl-2012, issieħbu fih id-Danimarka, ir-Renju Unit u dan l-aħħar l-Ungerija). F’dan il-każ x’aktarx li mhux se tinqasam mal-GGGI l-esperjenza kollha tal-Unjoni marbuta mat-tkabbir ekoloġiku u x’aktarx li din l-organizzazzjoni ma tintużax sal-punt kollu possibbli għall-għanijiet tal-istrateġija tal-Unjoni marbuta mad-diplomazija dwar il-klima.
               
               
                  L-għażla ppreferuta li qed tiġi ppreżentata f’din il-proposta hija li l-Unjoni tissieħeb fil-GGGI. Qed jiġi propost li l-Unjoni tissieħeb fih bħala membru li jipparteċipa fih iżda li ma jikkontribwixxix b’mod finanzjarju għalih (skont l-Artikolu 3 tal-Istatut tal-GGGI). 
               
            
            
               •L-idoneità regolatorja u s-simplifikazzjoni
            
            
               
                  Ma japplikawx.
               
            
            
               •Id-drittijiet fundamentali
            
            
               
                  Ma japplikawx.
               
            
         
         
            
               
                   4.
                        IMPLIKAZZJONIJIET BAĠITARJI
               
               
                  Is-sħubija tal-Unjoni fil-GGGI mhi se jkollha l-ebda effett dirett fuq il-baġit tal-UE.
               
            
            
               5.ELEMENTI OĦRAJN
            
            
               •Il-pjanijiet ta’ implimentazzjoni u l-arranġamenti ta’ monitoraġġ, ta’ evalwazzjoni u ta’ rappurtar
            
            
               Ma japplikawx: Deċiżjoni tal-Kunsill biex jitwettqu n-negozjati dwar is-sħubija fil-GGGI ma teżiġi l-ebda azzjoni min-naħa tal-Istati Membri.
            
            
               •Id-dokumenti ta’ spjegazzjoni (għad-direttivi)
            
            
               
                  Ma japplikawx.
               
            
            
               •Spjegazzjoni ddettaljata tad-dispożizzjonijiet speċifiċi tal-proposta
            
            
               Il-Kummissjoni qed tirrakkomanda:
            
            
               –li l-Kunsill jawtorizzaha tiftaħ u twettaq in-negozjati dwar is-sħubija tal-Unjoni fil-GGGI;
            
            
               –li hija twettaq it-tali negozjati b’konsultazzjoni mal-kumitat speċjali skont id-dispożizzjonijiet stabbiliti fit-TFUE;
            
            
               –li l-Kunsill japprova d-direttivi tan-negozjar mehmużin ma’ din ir-Rakkomandazzjoni.
            
            
               Rakkomandazzjoni għal
            
            
               DEĊIŻJONI TAL-KUNSILL
            
            
               li tawtorizza l-ftuħ tan-negozjati dwar ftehim bejn l-Unjoni Ewropea u l-Istitut Dinji għat-Tkabbir Ekoloġiku
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikulari
            
            
               l-Artikolu 218(3) u (4) tiegħu,
            
            
               Wara li kkunsidra r-Rakkomandazzjoni tal-Kummissjoni Ewropea,
            
            
               Billi: 
            
         
         
            
                
            
            
               (1)Bħalissa ftit huma l-membri tal-Unjoni Ewropea li huma membri tal-Istitut Dinji għat-Tkabbir Ekoloġiku (“il-GGGI”)
                  1
               . Għalhekk x’aktarx li mhux qed tinqasam mal-GGGI l-esperjenza kollha tal-Unjoni marbuta mat-tkabbir ekoloġiku u x’aktarx li din l-organizzazzjoni mhix qed tintuża sal-punt kollu possibbli għall-għanijiet tal-istrateġija tal-Unjoni marbuta mad-diplomazija dwar il-klima.
            
            
               (2)Il-kwistjoni tat-tibdil fil-klima tmur lil hinn mill-fruntieri. Hemm bżonn ta’ koordinazzjoni tal-azzjoni klimatika kemm fil-livell Ewropew kif ukoll f’dak dinji, u l-azzjoni tal-Unjoni hija ġġustifikata skont il-prinċipju tas-sussidjarjetà. L-Artikolu 191 tat-TFUE jispeċifika l-kompetenzi tal-Unjoni fil-qasam tal-ambjent, fosthom dawk marbutin mat-tibdil fil-klima.
            
            
               (3)Is-sħubija tal-Unjoni fil-GGGI tippermetti li jinqasam l-għarfien ta’ dan l-Istitut u l-aqwa prassi tiegħu mal-Istati Membri kollha. It-tali sħubija tippermetti wkoll li jsiru sforzi min-naħa tal-Unjoni biex twassal il-messaġġi diplomatiċi u politiċi tagħha dwar it-tibdil fil-klima lill-ikbar għadd ta’ sħab internazzjonali possibbli.
            
            
               (4)
                     Minħabba li l-GGGI jiffoka fuq strateġiji komprensivi ta’ tkabbir ekoloġiku, is-sħubija tal-Unjoni fih se tgħin ukoll biex jiġu sfruttati s-sinerġiji li hemm bejn l-għanijiet marbutin mal-klima u l-għanijiet tal-iżvilupp sostenibbli li ġew adottati bħala parti mill-Aġenda 2030 għall-Iżvilupp Sostenibbli. 
            
            
               (5)Għalhekk jenħtieġ li l-Kummissjoni tiġi awtorizzata tiftaħ in-negozjati f’isem l-Unjoni Ewropea bil-għan li tikkonkludi ftehim dwar is-sħubija tal-Unjoni fil-GGGI,
            
            
               ADOTTA DIN ID-DEĊIŻJONI: 
            
            
               Artikolu 1
            
            
               Il-Kummissjoni b’dan hija awtorizzata tinnegozja ftehim dwar is-sħubija tal-Unjoni fl-Istitut Dinji għat-Tkabbir Ekoloġiku f’isem l-Unjoni.
            
            
               Artikolu 2
            
            
               Id-direttivi tan-negozjar huma mogħtija fl-Anness.
            
            
               Artikolu 3
            
            
               In-negozjati għandhom jitwettqu b’konsultazzjoni ma’ [isem il-kumitat speċjali
            
            
               li għandu jiddaħħal mill-Kunsill].
            
            
               Artikolu 4
            
            
               Din id-Deċiżjoni hija indirizzata lill-Kummissjoni.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  Sa minn meta l-GGGI twaqqaf bħala organizzazzjoni internazzjonali fl-2012, issieħbu fih id-Danimarka, ir-Renju Unit u dan l-aħħar l-Ungerija.
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 12.5.2017
            COM(2017) 175 final
            This document was downgraded/declassifiedDate: 21/06/2017By: Yvon SlingenbergAuthority: DG CLIMA
            ANNESS
            tar-Rakkomandazzjoni għal
            DEĊIŻJONI TAL-KUNSILLli tawtorizza l-ftuħ tan-negozjati dwar ftehim bejn l-Unjoni Ewropeau l-Istitut Dinji għat-Tkabbir Ekoloġiku
            Id-direttivi għan-negozjar ta’ ftehim bejn l-Unjoni Ewropea u l-Istitut Dinji għat-Tkabbir Ekoloġiku dwar is-sħubija tal-Unjoni fl-Istitut Dinji għat-Tkabbir Ekoloġiku
            
               
         
         
            
               ANNESS
               Id-direttivi għan-negozjar ta’ ftehim bejn l-Unjoni Ewropea u l-Istitut Dinji għat-Tkabbir Ekoloġiku dwar is-sħubija tal-Unjoni fl-Istitut Dinji għat-Tkabbir Ekoloġiku
            
            
            
               1.Il-Kummissjoni għandha tfittex li tiżgura li ftehim li jwassal biex l-Unjoni tissieħeb fl-Istitut Dinji għat-Tkabbir Ekoloġiku (“il-GGGI”) ikun konsistenti mal-leġiżlazzjoni rilevanti tal-Unjoni.
            
            
               2.Il-Kummissjoni għandha twettaq in-negozjati skont il-leġiżlazzjoni rilevanti tal-Unjoni li tkun fis-seħħ jew skont il-pożizzjonijiet li l-Unjoni tkun laħqet ftehim dwarhom, li jkunu ġew stabbiliti b’mod speċifiku għall-għanijiet ta’ dawn in-negozjati fil-kumitat speċjali ta’ rappreżentanti tal-Istati Membri msemmi fl-Artikolu 3 ta’ din id-Deċiżjoni tal-Kunsill jew fil-Kunsill.
            
            
               3.Il-Kummissjoni għandha tibgħat rapporti lill-Kunsill dwar l-eżitu tan-negozjati u, meta jkun hemm bżonn, dwar kull problema li tista’ tinqala’ waqt in-negozjati.